钦定古今图书集成/明伦汇编/闺媛典/第155卷 > 亓之伸妻李氏
## 钦定古今图书集成/明伦汇编/闺媛典/第155卷 > 亓之伸妻李氏

按《济南府志》：“李氏，莱芜人，别驾李春芳女，庠生亓之
伸妻。姑李性严甚，氏曲意承奉，得其欢。伸病革，谓氏
曰：‘老母在堂，恨不终子事’。氏泣曰：‘我不以夫子存没
二心，幸毋虑’。及伸没，奉亲弥谨，躬纺绩，为诸孤延师，
不令废业。癸未、甲申间，盗起，姑老且病，家人仓皇不
相顾。氏奉姑辗转山谷间，不离左右，汤药涤洗无怠。”
他日，姑命侄荣光曰：“吾将死，李妇纯孝，不可没其善。”
荣光感泣，白县官欲旌之。氏辞曰：“阿姑孝太母，我不
及万一，此吾分内事，而欲衒闾里哉？”言甚激切，邑令
终表其门。